દેશમાં નહેરુથી માંડીને મનમોહનસિંઘ સુધીની તમામ કોંગ્રેસી સરકારોએ આપણા આવા મહાન સરદારને સતત ઉપેક્ષ્યા છે. જોકે, એક જ પરિવારની ગુલામી કરનાર કોંગ્રેસ પક્ષ પાસેથી બીજી અપેક્ષા રાખવી પણ વ્યર્થ છે. ભારતીય જનતા પાર્ટી સદૈવ સાચા રાજપુરુષોનું સન્માન કરવામાં આગળ રહી છે. જાણકારોને ખ્યાલ જ હશે કે સરદાર પટેલને ભારત-રત્ન વડે સન્માનિત કરવાનો સૌપ્રથમ આગ્રહપૂર્વકનો પ્રયત્ન અટલ બિહારી બાજપાઈજીએ જ કરેલો અને તત્કાલિન વડાપ્રધાન ચંદ્રશેખરે અટલજીના આગ્રહને માન આપીને સરદાર સાહેબને મરણોત્તર ‘ભારતરત્ન’ ખિતાબ અર્પણ કર્યો હતો. આજે કેટલાક વાંકદેખા લોકો ‘સ્ટેચ્યુ ઓફ યુનિટી’ના નિર્માણમાં નાણાના બગાડની વાતો કરે છે પરંતુ, તેઓ ભૂલી જાય છે કે, જો સરદાર ન હોત તો આઝાદી બાદ દેશ આંતરવિગ્રહની આગમાં રાખ થઈ ગયો હોત. આજે એ કહેવામાં પણ કોઈ સંકોચ નથી કે, ગાંધીજીની ભૂલોને અટકાવવાની હિંમત રાખનાર એકમાત્ર સરદારના સમર્પણ અને રાષ્ટ્રનિર્માણમાં તેઓના મહાન પ્રદાનની સામે આ વિરાટ સ્મારક પણ કદાચ વામન જ ગણાય.